મુન્નારથી તો થેક્કડી થઈ પેરિયાર જઈ જ શકાય પરંતુ સાથે સાથે તે સિવાયના રસ્તા અને ઉપલબ્ધ સગવડોની વાત પણ પહેલાં જ કરી લઈએ. થેક્કડી જવા માટે સૌથી નજીકનું રેલવે સ્ટેશન કોટ્ટાયમ (114 કિ.મી.) અને તેથી થોડા વધુ અંતરનું કોચી (200 કિ.મી.) છે. બંને સ્થળેથી સીધી બસસેવા થેક્કડી જવા ઉપલબ્ધ છે. કોચી એર્નાકુલમથી અભયારણ્યથી સૌથી નજીકના ગામ કુમીલી જવા રોજની દસ બસ ઉપડે છે જે લગભગ છ કલાકમાં કુમીલી પહોંચાડે છે. તો કોટ્ટાયમથી 114 કિ.મી. કાપતાં અંદાજે ચાર કલાક થાય છે. કોટ્ટાયમથી કુમીલી જવા માટે દર અડધા કલાકે બસ મળે છે. આ ઉપરાંત તિરુવન્તપુરમ અને કોવલમથી તથા તામિલનાડુના કોડાઈકેનાલથી પણ થેક્કડી જવા માટે સીધી બસસેવા ઉપલબ્ધ છે. આપણે નજીકના રેલવે સ્ટેશન કોટ્ટાયમથી પેરિયાર જવા નીકળીએ.